
Începutul secolului al XXI-lea se caracterizează prin exacerbarea unuia dintre cele mai 
sângeroase şi mai barbare tipuri de violență, terorismul, care tinde să îndrepte omenirea către o 
nouă eră a agresivității. Evoluţia acțiunilor teroriste de la stadiul de fenomen izolat la nivel de 
operații planificate, organizate şi conduse după reguli militare a condus omenirea şi implicit 
mediul internaţional, într-o stare de securitate fragilă. În plan internaţional, omenirea 
traversează o situație fără precedent, fiind profund marcată de amenințări şi acţiuni ale unor 
forțe ce promovează terorismul ca mijloc de influențare a comunității internaţionale şi de slăbire 
a stabilității mondiale. 


1. Globalizarea terorismului 


În contextul fenomenului de globalizare şi în 
paralel cu procesele realizate în planul cooperării 
internaţionale se manifestă tot mai accentuat 
procese perturbatoare la adresa securităţii statelor 
între care fenomenul terorist ocupă un loc central. 

Atacurile teroriste ce au afectat importante 
regiuni ale lumii, începând cu SUA şi continuând 
cu cele executate în Paris, Madrid, Londra, 
Istanbul, precum şi cele care au avut loc în 
Orientul Apropiat, Caucaz, Asia Centrală şi de 
Sud-Est dovedesc că terorismul, şi îndeosebi cel 
de sorginte extremist-religioasă, structurat în reţele 
transfrontaliere, reprezintă ameninţarea strategică 
cea mai gravă la adresa democraţiei şi libertăţii, a 
vieții şi proprietății. 

Rețelele teroriste internaționale actuale 
beneficiază de tehnologie, transferuri bancare şi 
mijloace de comunicatii moderne, de infrastructura 
oferită de unele organizații etnico religioase, 
precum şi de sprijinul regimurilor corupte sau 
incapabile să guverneze democratic. 

Caracterul deschis al societăților democratice 
moderne ca şi cerințele globalizării determină ca, 
atât comunitatea internaţională în ansamblu, cât şi 


fiecare stat în parte să rămână vulnerabile în fața 
terorismului, aceasta reprezentând de fapt una din 
caracteristicile mediului de securitate internaţional. 

În acest mediu se construiesc şi dezvoltă 
ingenios şi perfid strategii şi organizaţii de 
distrugere a unor sisteme de valori, fie pentru a 
demonstra că există forțe distructive ce nu pot fi 
contracarate, fie pentru a înlocui aceste sisteme 
de valori cu opusul lor. În general, aceste acţiuni 
vin nu doar din tabăra nemulțumiţilor, a opozanților 
la democraţie, a psihopațţilor şi degradaţilor sociali, 
ci şi din cea a unor ideologii exclusiviste şi 
intolerante, a inflexibilităţii, absurdului şi cultului 
violenţei. 

Departamentul de Stat al SUA a identificat la 
nivelul anului 2003 în mod sigur 36 de organizații 
teroriste internaţionale şi 38 de grupări teroriste 
active distribuite în toată lumea, îndeosebi în ţările 
sărace şi slab dezvoltate!. În 2014, existau 59 de 
organizaţii teroriste internaţionale, 6 dintre ele 
înființate numai în anul respectiv. Spre exemplu, 
rețeaua Al-Qaida era o organizaţie teroristă 
multinațională, cu ramificații şi acţiuni în peste 60 
de state ale lumii. Zonele greu accesibile din 

Afganistan, Pakistan sau alte state islamice 
asigură sanctuarele de bază ale membrilor reţelei, 
iar conturile din diferite bănci internaţionale 
servesc la finanțarea acțiunilor întreprinse. 
Actiunile organizației la nivel global sunt conduse 
şi coordonate prin intermediul tehnologiei de vârf 
din domeniul comunicatiilor (telefoane celulare, 
sateliți, e-mail-uri criptate, internet, video casete şi 
CD-uri, televiziuni private etc.). 

La 1 ianuarie 2014, aşa cum arată Centrul 
SUA Naţional al Contraterorismului în Calendarul 
pentru anul în curs, în topul celor mai active 
organizaţii teroriste se numărau?: AQAP (Al-Qaida 
din Peninsula Arabă), ISIL (Al-Qaida din 
lran/Statul Islamic al Irakului şi Levantului), AQIM 
(Al-Qaida din Teritoriile  Magrebului Islamic), 
Terorismul din nordul şi vestul Africii, Al-Shabaab, 
Boko Haram, LRA (Armata de Rezistență a 
Lordului), Hezbollah etc. 

Orientul Apropiat şi cel Mijlociu par a fi de mult 
timp cele mai active şi periculoase zone şi, 
totodată, surse de terorism ale lumii în care tinta 
predilectă o constituie cetățenii, bunurile şi 
interesele SUA şi ale aliaților săi participanți la 
coaliția antiteroristă, inclusiv ale Israelului. Ultimele 
evenimente au scos în evidență faptul că 
predomină răpirile, sechestrările, amenințările şi 
chiar uciderile de persoane nevinovate, exploziile 
cu maşini capcană în locuri aglomerate şi atacurile 
sinucigaşe. Există şi alte zone cu activitate 
teroristă intensă precum Algeria, Libia, Siria, 
Libanul şi Iranul. În Cecenia şi statele învecinate 
din zona Caucazului, devastate, după războaiele 
cu Rusia, terorismul este utilizat de diverse clanuri 
prin luarea de ostatici în scopul solicitării unor 
revendicări politice sau răscumpărării acestora. 

Terorismul este prezent şi în alte regiuni 
geografice ale lumii precum America Latină, în 
special sub forma gherilelor urbane animate de 
doctrine politice de extremă stângă (Organizaţia 
Tupac Amaru în Chile), dar şi în unele state 
musulmane din Asia (India, Indonezia etc.). 

Totuşi, potrivit Raportului de ţară privind 
terorismul (emis în aprilie 2014) al 
Departamentului de Stat SUA pentru anul 2013, se 
observă că majoritatea atacurilor teroriste din 
emisfera vestică au fost comise de către Forțele 
Armate Revoluţionare din Columbia (FARC). Alte 
organizații teroriste active în Columbia sunt 


Armata de Eliberare Naţională, Forţele Unite de 
Auto-Apărare din Columbia şi o serie de bande 
criminale care au potenţial terorist datorită 
hibridizării acţiunilor proprii cu violența extremă 
specifică terorismului. 

În Europa, terorismul este mai activ în Spania 
şi Irlanda de Nord prin prezenţa unor organizații 
extremiste, separatiste, cu caracter revendicativ— 
politic precum Organizaţia bască ETA şi, 
respectiv, Armata Republicană  Nord-lrlandeză 
(IRA). În ţările balcanice (Bosnia şi Herţegovina, 
Kosovo etc.) acţiunile teroriste s-au diminuat ca 
număr şi au scăzut semnificativ în intensitate în 
ultimii ani ca urmare a prezenței active şi eficiente 
a forțelor NATO, ONU şi UE de menţinere a păcii. 
Sporadic, unele acţiuni teroriste se manifestă în 
ltalia, Grecia şi au început să se înmulțească în 
Turcia. De exemplu, în ce priveşte Europa de Est, 
în perioada 1970-2013 au avut loc 1031 incidente 
teroriste,  efervescența acestora ca număr 
culminând în perioada 1997-2001, după care 
urmând o perioadă mai liniştită. 

Din fericire până acum, referindu-ne la actele 
teroriste identificate în România, în perioada 1970- 
2010, organizaţiile teroriste active au fost, fără 
excepţie, străine, infiltrate mai mult sau mai puțin 
legal şi care şi-au focalizat acţiunile împotriva 
propriilor conaţionali, ori a intereselor celor pe care 
aceste organizații îi consideră inamici tradiţionali. 
Aşa a fost cazul atentatului săvârşit în 1991 
împotriva ambasadorului Indiei la Bucureşti 
(nereușit) pus la cale de o grupare teroristă sikh. 

Toate aceste evenimente, fapte, cifre şi date 
de ordin geografic şi statistic, coroborate cu gama 
largă a amenințărilor şi acţiunilor teroriste 
desfăşurate în întreaga lume, caracterizează 
fragilitatea mediului de securitate internaţional şi, 
în opinia noastră, atestă faptul că în lume există 
condiţii propice de dezvoltare şi manifestare a 
fenomenului terorist, iar, în acest mediu complex şi 
divers, apar, se dezvoltă şi acţionează entități 
teroriste diverse. 


1 USA: State Department names 36 groups as foreign 
terrorist organizations, U.S. Department of State 
2 mai 2003, disponibil online la: 
http://www'.terrorisme.net/p/article_44.shtml. 

Terrorist Group by region, disponibil online la: 
http://www.nctc.gov/site/map. 

2. Formele, metodele şi procedeele de acţiune teroristă 


Teroriştii au nevoie de baze sigure de pe 
care să opereze. Fie din ignoranță, inabilitate 
politică sau cu intenţie, câteva state din lume 
încă mai oferă sprijin teroriştilor, atât din punct 
de vedere fizic (ascunzători secrete, terenuri şi 
baze de antrenament etc.), cât şi virtual (sisteme 
de comunicaţii, rețele financiare, frecvențe şi 
spaţii de emisie etc.). Odată înrădăcinată într-un 
mediu sigur, organizaţia teroristă poate începe 
să se întărească şi să se extindă. 

În cadrul structurii organizatorice interne, 
relaţiile de funcţionare între membrii ei şi 
resursele de care dispun determină capacităţile 
grupării şi obiectivele sale. În anumite cazuri, 
unele organizaţii teroriste recrutează, temporar, 
în structurile lor, membri din ţările unde 
operează. În asemenea cazuri, sunt folosite 
mecanisme legale pentru a ascunde motivul real 
al angajării acestora astfel încât teroriştii să pară 
a fi mercenari străini. În cea mai mare parte, 
structura organizațiilor teroriste este una 
transnațională. 

Grupuri de terorişti cu obiective precise 
dintr-o ţară pot sprijini activ, direct sau indirect, 
alte grupuri de la mii de kilometri distanță. În 
vârful structurii se află conducerea organizației 
care stabileşte strategia generală şi direcţiile de 
acţiune ce leagă toate elementele enumerate 
mai sus. Conducerea are o importanţă capitală, 
ea fiind inima organizaţiei. Pierderea conducerii 
poate cauza intrarea în colaps a organizaţiei. 
Unele grupări sunt mai  conciliante şi 
promovează imediat o nouă conducere, dacă 


cea existentă a căzut sau a eşuat. Alte 
organizaţii au adoptat o mai mare 
descentralizare cu o reţea largă de celule 
autonome. 


Recrutarea teroriştilor în cadrul structurilor 
de bază se face, de regulă, de la vârste fragede, 
iar instruirea lor se realizează pe bază de 
programe care diferă de la o grupare la alta, dar 
care au câteva caracteristici comune: prevăd 
mânuirea cu îndemânare a armelor uşoare, a 
celor albe, dar şi a celor sofisticate; învăţarea şi 
antrenarea în proiectarea, confecţionarea şi 
utilizarea diferitelor tipuri de încărcături 
explozive; pregătirea în domeniul culegerii şi 
analizei informaţiilor, interceptării comunicațiilor, 
criptării şi decriptării mesajelor etc. 

În opinia specialiştilor americani se 
evidențiază trei niveluri la care operează rețelele 


teroriste actuale, în funcție de mărimea, forța, 
suportul logistic şi financiar de care dispun. La 
primul nivel, cel mai de jos, acționează acele 
organizații teroriste care operează, de regulă, 
într-o singură tară. Obiectivele lor sunt limitate 
ca suprafață, dar, în mediul actual, pot avea 
consecințe internaționale. La nivelul următor 
sunt acele organizații care acționează regional. 
Aria de responsabilitate şi acțiunile acestora 
transcend cel puţin două — trei frontiere 
internaționale. La nivelul de vârf operează 
organizațiile teroriste cu obiective globale. 
Acțiunile acestora se întind pe două -— trei 
continente sau chiar la scară mondială. 

Toate aceste trei tipuri de organizații sunt 
strâns legate între ele prin, cel puțin, două căi. 
Mai întâi, acestea pot coopera direct prin schimb 
de informaţii, personal, experiență, acces la 
fonduri, resurse şi baze de antrenament 
comune. În al doilea rând, ele se sprijină 
reciproc prin mijloace indirecte cum ar fi 
promovarea aceleaşi ideologii şi realizarea unei 
imagini favorabile în media internaţională, pentru 
justificarea cauzei pentru care luptă. 

Acţiunile teroriste fundamentate religios sunt 
executate, în general, de persoane tinere 
(majoritatea acestora au sub treizeci de ani) 
recrutate din mediile sărace. De exemplu, 
familiile tinerilor palestinieni decedați pe timpul 
executării actelor teroriste primesc sume mari de 
bani ce le asigură bunăstarea chiar dacă încalcă 
legile sfinte ale Coranului. Într-o altă lucrare de 
specialitate se arată că „un mercenar cecen 
primea câte 800 $ pentru uciderea fiecărui ofițer 
rus, 600 $ pentru omorârea unui soldat rus şi 
1.200 $ pentru distrugerea unui tanc sau alt tip 
de maşină blindată aparținând trupelor ruseşti 
care acționau pe teritoriul Ceceniei”?. 

Deşi există tendinţa de a aprecia că fiecare 
grup terorist are propriul său modus operandi 
studierea post-operativă a atacurilor teroriste din 
întreaga lume, de către compartimentele de 
analiză din cadrul diferitelor agenții şi instituţii de 
specialitate, a evidenţiat că acestea au anumite 
puncte comune. Cronologic, în linii mari, au fost 
identificate următoarele cinci faze (etape) ale 
pregătirii şi desfăşurării unei acţiuni teroriste: 
selectarea țintei (obiectivului); culegerea de 
informaţii despre ţintă; planificarea acţiunii; 
atacul propriu-zis; exploatarea efectelor acțiunii. 

Selectarea țintei constă în alegerea tintei 
atacului (stabilirea obiectivului) de către 
gruparea teroristă sau individ. Tinta poate fi o 
persoană (de regulă, exponent al statului vizat: 
om politic, ministru, ambasador, militar etc.) sau 
un obiectiv (ambasadă, sediu de minister, secție 
de poliție, şcoală, spital, cazarmă militară etc.). 
Obiectivul urmărit în selectarea victimei este 
acela de a produce rezultate maxime cu riscuri 
minime. Grupurile teroriste sau criminale 
preferă, de regulă, să aleagă ținte simbol sau 
locurile cele mai proeminente, dar, în acelaşi 
timp, dispun de cel mai slab sau vulnerabil 
sistem de securitate. Locul unde se va comite 
atacul (atentatul) este teritoriul considerat de 
către terorişti ca ilustrând cel mai bine 
adevărurile ideilor care-i călăuzesc pe membrii 
grupării. Locul acţiunii are legătură cu ţinta, 
marea majoritate a atentatelor teroriste 
planificându-se în locuri publice cu aflux mare de 
populaţie (pieţe, locuri şi obiective turistice, 
teatre, staţii de metrou, instituții de învățământ, 
sedii politico-administrative şi sociale etc.) uşor 
de mediatizat. 

Culegerea de informaţii despre ţintă se 
realizează după ce liderul grupării sau, după 
caz, teroristul individual şi-a selectat victima. 
Informaţiile se pot obține pe căi nelegitime 
(folosirea unui informator necunoscut infiltrat în 
anturajul țintei) sau prin mijloace legitime 
(sursele publice de informare precum mass- 
media, cărţile de telefon, internet-ul etc.). 

Planificarea operaţiei este o etapă foarte 
importantă în pregătirea atacului terorist. Pe 
timpul acestei faze atentatorul va întocmi în 
detaliu planul de atac ţinând cont de următoarele 
elemente: alegerea timpului, locului şi condiţiilor 
favorabile acţiunii; elementul de surprindere a 
țintei şi de evitare a surprinderii din partea 
acesteia; resursele necesare (bani, vehicule, 
acte de identitate false, arme şi muniții etc.); 
locuri de refugiu şi adăpost; itinerarii de 
deplasare, posibilități de mascare etc. 

Atacul propriu-zis reprezintă punerea în 
aplicare a planului de acţiune. De multe ori s-a 
constatat că anumite grupări fac repetiţii sau 
simulări cu câteva zile înaintea atacului propriu- 
zis. Iniţierea fazei de atac include, de regulă, 
etapa de identificare a țintei. Sarcina principală a 
persoanei responsabile cu identificarea este 
aceea de a verifica dacă ţinta se află în locul 
prevăzut sau se deplasează pe itinerarul 
respectiv şi de a transmite semnalul echipei de 
atac pentru ca aceasta să pornească acţiunea 
sau, dimpotrivă, să renunţe la executarea ei. 
Fuga de la locul atacului se realizează în mod 


ordonat şi discret, fără a atrage atenția 
autorităţilor însărcinate cu paza şi securitatea 
victimei. Încă din faza de planificare teroriştii îşi 
prevăd şi stabilesc trasee de retragere şi locuri 
de refugiu de bază şi de rezervă. 

Exploatarea efectelor acţiunii se realizează 
cel mai frecvent prin mediatizarea foarte largă a 
evenimentului folosind tehnici şi metode diverse. 
În urma atentatelor sau altor tipuri de acţiuni 
teroriste de amploare, aceştia pregătesc şi 
realizează în mod voit o publicitate cât mai mare 
pentru a da impresia că sunt o forță puternică, 
de temut, faţă de care nu ar trebui sau nu ai 
putea să i te împotriveşti. Organizațiile teroriste 
urmăresc, de regulă, patru obiective principale 
atunci când folosesc televiziunea, radioul sau 
presa scrisă“: să facă propagandă unui 
eveniment terorist, contribuind astfel la 
amplificarea stărilor de panică şi teamă în rândul 
grupului ţintă; să mobilizeze un sprijin cât mai 
mare pentru cauza lor în rândul populaţiei şi 
opiniei publice internaţionale; să contribuie la 
zădărnicirea şi subminarea reacției guvernelor şi 
forțelor de securitate; să determine creşterea 
recrutărilor şi a fondurilor. 

În foarte multe din cazurile de răpiri, 
deturnări de avioane, atacuri cu bombe etc., 
televiziunile au acordat acestor evenimente între 
1/3 şi 2/3 din totalul spaţiilor de ştiri, acest lucru 
ducând la o publicitate gratuită făcută teroriştilor, 
dar şi la revendicări şi cereri cât mai scumpe ale 
acestora. 

Totodată, televiziunile, în goana lor pentru 
audienţă, oferind spațiu cât mai mult 
evenimentului, creează în rândul populaţiei o 
stare de nelinişte, multe persoane identificându- 
se cu ostaticii. Astfel, se creează o presiune 
imensă asupra guvernelor, care sunt obligate să 
facă toate eforturile posibile pentru eliberarea 
ostaticilor. De asemenea, aducerea exagerată în 
faţa televizoarelor a membrilor familiilor 
ostaticilor, care inevitabil îşi exprimă durerea şi 
supărările lor, constituie un atu pentru teroriști. 
De aceea, cele mai multe guverne ale lumii au 
adoptat în politica lor (în ceea ce priveşte 
negocierea cu teroriştii) să nu facă niciun fel de 
concesii, încercând astfel să nu dea nicio 
speranţă de reuşită acţiunii teroriste, dar şi să 
limiteze creşterea numărului unor astfel de 
evenimente. 

Desigur că cele prezentate corespund cel 
mai elocvent modelului clasic de planificare şi 
desfăşurare a unei acţiuni teroriste. În epoca 
actuală constatăm că dezvoltarea tehnologică îşi 
pune amprenta asupra modului de desfăşurare a 
unor atentate teroriste care par să nu mai 

respecte cele cinci faze ale unei aşa-zise acțiuni 
clasice (atentatele cu avioane-bombă, precum şi 
cele sinucigaşe). Oricum şi în acest caz etapele 
de selectare a obiectivului (țintei), de planificare 
a acțiunii şi de mediatizare a evenimentului sunt 
evidente. 

Pentru atingerea obiectivelor propuse, 
organizaţiile şi grupările teroriste apelează la o 
mare varietate de forme şi procedee de acţiune, 


fiecare cu caracteristici proprii. Statisticile 
ultimilor treizeci de ani demonstrează că 
aproape 95% dintre acțiunile teroriste 


înregistrate în întreaga lume se încadrează în 
următoarele tactici (procedee) de bază: atentate 
cu bombe, asasinate, atacuri armate, răpiri, 
deturnări şi luări de ostatici. Orice altă acțiune 
teroristă nu este în ultimă instanţă decât o 
variantă a celor prezentate mai sus. Totuşi, 
varietatea metodelor şi procedeelor folosite în 
acţiunile teroriste determină creşterea de la an 
la an a actelor teroriste şi a periculozității 
acestora. 

Principalele forme de manifestare a 
terorismului la începutul acestui mileniu sunt: 
terorismul etnic, religios, informațional, 
economic, politic, psihologic, infracțional, 
genetic, spațial, de tip gherilă, cyberterorism 
etc.” 

Din studiul lucrărilor de specialitate şi 
analiza unor evenimente (situații) reale, rezultă 
că metodele de acțiune cele mai des folosite în 
realizarea actelor teroriste sunt: acțiunea 
directă, acțiunea acoperită şi acțiunea indirectă. 
Utilizarea uneia sau alteia din cele trei metode, 
în opinia noastră, are la bază o diversitate de 
factori ce țin de obiectivele urmărite, de 
capacitățile şi structura organizației, de logistica 
avută la dispoziție, de mediul în care se execută 
acțiunea şi altele. 

Acţiunea directă constă în atacul armat 
deschis asupra țintei vizate în scopul ocupării 
obiectivului (cu sau fără luare de ostatici), 
capturării, răpirii sau nimicirii unor persoane, 
creării de panică, derută şi groază în rândul 
populaţiei. În raport cu scopul acţiunii, natura 
obiectivului vizat, condiţiile concrete existente în 
zonă şi alte elemente de ordin tactic, sociologic 
şi psihologic, acţiunea directă face uz de o serie 
de procedee de acţiune între care cele mai 
frecvente sunt: atentatul (asasinate, răpiri, 
sechestrări de persoane, agresare psihică etc.); 
atacul asupra unor obiective fixe (distrugerea, 
degradarea, ocuparea prin forță); atacul asupra 
unor obiective mobile (deturnarea unor mijloace 
de transport sau distrugerea acestora). 


Atentatul reprezintă unul dintre principalele 
procedee de acţiune folosite de terorişti şi se 
adoptă în scopul suprimării fizice a unor 
personalități marcante care prin activitatea lor au 
afectat interesele grupării teroriste. De regulă, 
țintele acestor acţiuni sunt: şefi de state şi de 
guverne, diplomați, înalți demnitari şi 
personalități politice, oameni de afaceri, 
comandanţi militari etc. Ca modalităţi concrete 
de executare a acţiunilor asupra personalităţilor 
vizate, elementele teroriste folosesc: asasinatul, 
răpirea de persoane, sechestrarea (luarea de 
ostatici). 

Răpirea de persoane se realizează în 
vederea amenințării unor grupuri de interese 
(social-politice sau economice), guvernelor sau 
autorităților statului cărora li se impune 
satisfacerea unor revendicări de ordin politic, 
economic, juridic sau militar solicitate de către 
grupările teroriste respective. 

Pe 17 decembrie 1981, gl. bg. James Lee 
Dozier, adjunctul şefului de stat major al 
Comandamentului de Sud al NATO a fost răpit 
din apartamentul său din Verona (Italia) de către 
membri ai organizației Brigăzile Roşii. El a fost 
eliberat după 42 de zile de forțele speciale 
italiene în cooperare cu membri ai serviciilor 
secrete CIA şi Interpol. Cele mai recente, sunt 
răpirile de ziarişti sau cetățeni occidentali aflați 
în lrak şi Afganistan de unele grupări teroriste ce 
revendică retragerea forțelor militare ale statelor 
respective din aceste zone şi ieşirea din coaliția 
antiteroristă. 

Sechestrarea de persoane (luarea de 
ostatici) este strâns legată de răpire. Pe lângă 
revendicările politice, teroriştii mai pot solicita 
răscumpărarea ostaticilor pe sume mari de bani 
dacă aceştia sunt oameni de afaceri sau 
persoane bogate. 

În ultima perioadă, teroriştii au început să 
răpească victime civile, „de obicei angajați 
străini, în special pe cei din sectorul petrolifer şi 
minier, lucrători umanitari, jurnalişti, turişti şi 
expatriaţi pentru răscumpărări”$. S-au înmulțit 
cazurile în care teroriştii şi-au ucis victimele 
răpirilor, atunci când nu le-au fost îndeplinite 
cerinţele. 

Asasinatul reprezintă o tactică teroristă de 
impact, în general mai puţin utilizată decât 
altele, şi vizează uciderea unor personalităţi 
publice sau indivizi reprezentativi din mediul 
politic, economic, militar, religios etc. 

Asasinatul este cea mai odioasă crimă 
săvârşită de terorişti, având rolul de a da 
exemplu a ceea ce vor putea să facă în viitor. 
Printre zecile de personalităţi asasinate în 

ultimele decenii se numără: regele lordaniei, 
Abdullah Ibn Husein (adversar înverşunat al 
politicii coloniale britanice în Orientul Apropiat — 
a fost asasinat pe 20 iulie 1951 într-o moschee); 
preşedintele Republicii Panama, Jose Antonio 
Remon (asasinat în 1955 în timp ce asista la o 
cursă de cai), preşedintele Republicii Nicaragua, 
Anastazia Somoza (împuşcat de un naţionalist în 
1956); preşedintele SUA, John Fitzgerald 
Kennedy (împuşcat la Dallas pe 22 noiembrie 
1963 de Lee Harvey Oswald); preşedintele 
Egiptului, Anwar El Sadat (împuşcat la Cairo în 
timpul unei parade militare în toamna anului 
1981 de membrii unui comando aparținând 
Jihad-ului Islamic  Egiptean), preşedintele 
Republicii Chile, Salvador Allende (ucis pe 11 
septembrie 1973 în timpul unei lovituri de stat); 
primul ministru iordanian, Hassan Madjali (ucis 
de o bombă pe 28 iunie 1960 într-un atentat 
care-l viza pe regele Hussein); primul ministru 
spaniol, Luis Carerro Blanco (automobilul său a 
fost aruncat în aer cu trei mine antitanc la 20 
decembrie 1973, de către membri ai ETA); 
primul ministru al Italiei, Aldo Moro (răpit la 16 
martie 1978 în plin centrul Romei de un grup de 
terorişti aparținând Brigăzilor Roşii, cadavrul său 
fiind găsit pe 9 mai într-un automobil); primul 
ministru al Suediei, Ol6f Palme (împuşcat de un 
individ rămas necunoscut la 26 februarie 1986 în 
timp ce ieşea dintr-un cinematograf); premierii 
Indiei, Indira Ghandi şi, respectiv, Rajiv Ghandi 
(ucişi cu focuri de armă în 1984); primul ministru 
al Israelului, Yitzhak Rabin (împuşcat la Tel Aviv 
pe 14 noiembrie 1995 în timpul unui miting de 
pace de Ygal Amir, membru al grupării de 
extremă dreapta Eyal) etc. 

Atentatul prin atac armat direct şi prin 
surprindere este un procedeu violent adoptat în 
scopul suprimării fizice a persoanei vizate. În 
acest context se înscriu: tentativa de asasinare a 
preşedintelui Egiptului, Hosni Mubarack, pe 26 
mai 1995 la Adis Abeba, în cadrul unei 
ambuscade asupra coloanei oficiale, pusă la 
cale de un grup de terorişti ai organizaţiei 
Jihadul Islamic Egiptean; tentativa de ucidere a 
preşedintelui Franţei, Charles de Gaulle, de 
către un asasin profesionist angajat de OAS 
(Organization de l'Armée Secrete); rănirea, la 13 
mai 1981, a Papei loan Paul al Il-lea cu trei 
gloanțe în Piaţa San Pietro din Roma de către 
teroristul turc Mehmet Ali Aga. 

Atacul asupra unor obiective fixe cu foc, 
combinat cu acţiuni rapide şi prin surprindere 
asupra elementelor sistemului de securitate, 
cuprinde: atacul în forță pe una sau mai multe 
direcţii şi, respectiv, atacul legendat. Primul 


aspect vizează apropierea în ascuns de obiectiv 
şi desfăşurarea rapidă a comando-ului terorist, 
pătrunderea în obiectiv, neutralizarea sistemului 
de protecţie, ocuparea obiectivului, luarea de 
ostatici şi începerea negocierilor pentru 
satisfacerea cererilor ultimative. 

Pe 30 aprilie 1986, un comando terorist a 
ocupat ambasada iraniană din Londra, luând 26 
de ostatici. Teroriştii au solicitat eliberarea a 91 
de persoane, aflate în închisori din Iran, 
amenințând cu uciderea ostaticilor şi aruncarea 
în aer a clădirii. 

Acţiunea a fost foarte bine pregătită, rapidă 
(a durat doar unsprezece minute) şi deosebit de 
eficientă ca urmare a folosirii unor elemente de 
surprindere: aruncarea în aer a ferestrelor 
imobilului, utilizarea de grenade şi gaze 
lacrimogene. Intervenţia în forță a echipelor R. 
22 SAS (specializat în contraterorism) după 
şase zile de asediu s-a soldat cu eliberarea 
ostaticilor şi uciderea a cinci din cei şase 
terorişti. 

Acţiuni similare mai recente s-au înregistrat 
la Teatrul Mare de Stat din Moscova de către un 
grup terorist cecen şi la şcoala din Beslan 
(Federaţia Rusă) unde ostaticii au fost copii şi 
unde încercarea de eliberare de forțele speciale 
ruse a fost un eşec. 

Atacul legendat se bazează pe pătrunderea 
„egală” în obiectivul vizat (utilizându-se legende 
plauzibile) şi se continuă cu ameninţarea cu 
armele, sechestrarea de persoane şi solicitarea 
de revendicări. Pe 24 decembrie 1994, patru 
terorişti aparținând Grupului Islamic Armat (GIA) 
au pătruns pe aeroportul din Alger fiind deghizați 
în uniformele personalului aeroportului şi au luat 
ostatici membrii echipajului unui avion ce urma 
să decoleze, precum şi un număr de 227 de 
pasageri aflaţi în aeronavă. După 48 de ore 
ostaticii au fost eliberaţi de către o unitate 


contrateroristă franceză, în urma acţiunii 
înregistrându-se şi victime. 
Atacul obiectivelor mobile (deturnarea) 


presupune capturarea unui mijloc de transport şi 
schimbarea direcţiei de deplasare a acestuia 
sub ameninţare. Deturnarea se execută de 
obicei asupra aeronavelor, ori navelor maritime 
şi mai puţin asupra mijloacelor de transport 
rutiere şi feroviare. 

Dintre toate mijloacele mobile, avionul a 
constituit ţinta predilectă a deturnătorilor. În 
acest caz, acţiunea se declanşează imediat 
după decolarea aeronavei, când echipajul de 
bord este ocupat cu executarea manevrelor de 
zbor, iar pasagerii sunt legaţi cu centurile de 
siguranţă. Cel mai elocvent exemplu în acest 

sens îl reprezintă deturnarea aproape 
concomitentă a celor patru aeronave civile 
americane, în ziua de 11 septembrie 2001, din 
care două au lovit turnurile WTC şi unul 
Pentagonul. 

Acţiunea acoperită cuprinde asasinarea 
unor persoane, distrugerea sau incendierea unor 
obiective (imobile) prin diverse metode şi 
procedee precum: expedierea/înmânarea unor 
obiecte explozive (plicuri, colete, buchete de 
flori, cadouri diverse) prin poşta obişnuită, 
curieri, persoane deghizate etc.; plasarea de 
încărcături explozive în locuri sau obiective 
alese din timp în scopul producerii de asasinate, 
distrugeri, incendii etc. (pe 26 februarie 1993 un 
camion încărcat cu material exploziv a fost 
plasat şi detonat în subsolul unuia din cele două 
turnuri ale WTC din New York omorând şase 
persoane şi rănind alte 1.042; pe 7 august 1998 
un camion capcană a explodat în fața 
ambasadei SUA din Nairobi — Kenya — ucigând 
291 de persoane şi rănind alte aproximativ 
5.000); lansarea manuală sau cu ajutorul 
mijloacelor tehnice reactive a unor încărcături 
explozive atunci când nu este posibilă 
apropierea de obiectivul vizat (în iulie 1996 un 
avion Boeing — 747 al Companiei Trans World 
America a fost doborât de o rachetă aer-sol 
lansată de persoane necunoscute, incidentul 
soldându-se cu moartea a 230 de persoane). 

Acţiunea indirectă (psihologică) ca formă de 
luptă teroristă vizează distrugerea echilibrului 
psihologic şi diminuarea capacităţii de rezistență 
psihică la nivelul persoanelor, grupurilor de 
interese şi chiar a naţiunilor. Procedeele cele 
mai des întâlnite în acţiunile teroriste indirecte 
sunt: amenințările prin telefon sau scrisori 
anonime la adresa personală sau a familiei; 
lansarea de alarme false prin mass-media sau 
telefoane anonime care anunţă iminenţa 
producerii unui atentat terorist; ameninţarea cu 
folosirea mijloacelor radioactive, chimice şi 
biologice. În săptămânile următoare atacurilor de 
la WTC s-au înregistrat mii de alarme false 
referitoare la posibile atacuri cu agenţi chimici şi 
bacteriologici, care au generat o adevărată 
psihoză în rândul populaţiei. 

Recentele exemple din Kashmir, Kosovo, 
Daghestan, Irak şi Afghanistan ne indică faptul 
că în atenţia unor grupări teroriste se găsesc şi 
obiective militare (aerodromuri, poduri, depozite 
speciale, comandamente, centre de comunicații, 
baze militare şi structuri dislocate în teatrele de 
operații, militari aflaţi în misiuni izolate). 

Desigur că mai pot fi enumerate şi alte 
procedee de acțiune teroristă precum: 


sabotajele, incendierea premeditată, distrugerea 
mediului înconjurător, virusarea tehnicii de 
calcul, răspândirea drogurilor etc. Pe lângă 
dezvoltarea formelor şi metodelor folosite de 
terorişti, în egală măsură s-au diversificat şi au 
sporit, în ultimii ani şi mijloacele folosite în 
acţiunile teroriste. 

Adoptarea de către terorişti a uneia sau 
alteia dintre aceste metode şi procedee de 
acţiune depinde şi de categoriile de mijloace de 
care aceştia dispun pentru lovirea țintelor, 
acestea fiind”: mijloace utilizate împotriva 
factorului uman (armament militar, arme albe, 


mijloace letale sau vătămătoare biologice, 
chimice şi radioactive  etc.); mijloace 
vătămătoare psihic (substanțe chimice şi 
biologice neletale, produse toxice, droguri, 
substanțe incendiare etc.); mijloace distructive 
împotriva factorilor materiali (explozivi, 
substanţe incendiare, bombe etc.). 

Fenomenul terorist actual este puternic 


influențat de caracteristicile epocii globalizate şi 
globalizante în care trăim, ale societății 
începutului de secol al XXI-lea care, mai mult ca 
oricând, generează crize, conflicte şi mai ales 
dimensiuni, forme şi metode noi ale terorismului. 

Terorismul se adaptează la fenomenul 
globalizării hibridizându-şi formele, metodele şi 
procedeele de acţiune. Acest fapt denotă din 
modalităţile în care teroriştii exploatează în acte 
şi fapte consecințele negative directe şi indirecte 
ale globalizării şi slăbiciunile mediului tot mai 
globalizat: interdependențele create între state şi 
permeabilizarea graniţelor acestora; de efectul 
de rețea indus prin tehnologiile şi mijloacele de 
comunicaţii şi informatice avansate care le 
permit transmiterea mesajelor şi promovarea 
ideologiilor proprii în mediul virtual global; 
strategii moderne de management al resurselor 
şi marketing; faliile strategice generate de 
globalizare punând accent şi exploatând în 
politicile duse antitezele noului mediu dinamic şi 
complex creat. 


3 Timothy L. Thomas, „The Battle for Grozny”, in Low 
Intensity Conflict and Low Enforcement, vol. 5, London, 
1996, p. 415. 

4 Cf. Mr. Renato Nadolu, Terorismul şi mass-media, în 
Gândirea Mitirată Românească nr. 6/2005, p. 57. 

5 Gl.dr. Mircea Mureşan, Gl.bg. (r.) dr. Gheorghe 
Văduva, Războiul viitorului, viitorul războiului, Editura 
Universităţii Naţionale de Apărare, Bucureşti, 2004, pp. 
453-454. 

i Kidnapping threat worldwide, disponibil online la: 
http://www.smartraveller.gov.au/zw-cgi/view/ 
travelbulletins/Kidnapping 

7 Cf. Strategia naţională de prevenire şi combatere a 
terorismului, SRI, Bucureşti, 2002, p. 14. 

CONCLUZII 


Caracteristicile principale ale terorismului contemporan nu diferă esenţial de cele ale 
terorismului tradițional din toate timpurile, dar sunt mult mai acute, vizibile şi mai presante. Ele 
sunt într-un fel opuse caracteristicilor societății democratice moderne şi simetrice cu acestea chiar 
dacă strategiile şi tacticile folosite de teroriști fac parte din sfera asimetriei ingenioase, violente, 
crude, răzbunătoare, surprinzătoare şi reci. În mod sintetic aceste caracteristici ar putea fi 
următoarele: 

- dezvoltarea reţelelor teroriste transfrontaliere pe fondul extinderii fenomenului de globalizare 
concomitent cu concertarea şi coordonarea tot mai evidentă a acțiunilor şi reacțiilor împotriva 
sistemelor economice şi sociale puternice ca şi împotriva marilor entităţi şi identități politice, 
sociale, culturale şi militare; 

- trecerea de la terorismul infracţional la cel ideologic şi fundamentalist şi proliferarea 
amenințărilor în raport direct cu vulnerabilitățile dintre societatea veche şi noul tip de societate; 

- dezvoltarea unor organizaţii şi reţele teroriste în zonele de falie dintre sferele de influenţă ale 
centrelor de putere pentru a lovi prin surprindere şi eficient din „rimland ” (inelul exterior) punctele 
vulnerabile ale acestora; 

- apariția şi proliferarea terorismului îndeosebi în regiunile (zonele, ţările) sărace şi corupte în 
care domină haosul şi anarhia determinate de divizarea civilizaţiilor, 

- amploarea tot mai mare a terorismului etnic şi a celui fundamentalist religios cu locaţii 
flexibile în special în zone din Orientul Apropiat, cel Mijlociu şi Asia de Sud-Est care vizează 
îndeosebi centrele de putere euroatlantică, Rusia, India şi China; 

- accentuarea terorismului ideologic îndreptat îndeosebi împotriva procesului de integrare 
regională a unor zone de pe glob (Uniunea Europeană, Asia — Pacific, Asia de Sud-Est etc.); 

- proliferarea migraţiei şi a traficului de droguri favorizează condiții prielnice de apariție şi 
dezvoltare a germenilor terorismului (mai ales pe ruta: Asia de Sud-Est, Afghanistan, Asia Centrală, 
Caucaz, Marea Neagră, Balcani); 

- creşterea pericolului folosirii de către teroriști a armelor de distrugere în masă (ADM) şi 
îndeosebi a unor agenţi chimici şi biologici; 

- diversificarea țintelor vizate de teroriști prin includerea, în ultimul timp, în cadrul acestora a 
unor valori culturale şi spirituale creştine ca aspect al acutizării conflictelor dintre religii; 

- diversificarea terorismului internaţional prin apariția şi proliferarea unor forme noi în 
domeniul tehnologic şi informaţional cu preponderență a cyberterorismului care acţionează prin 
mijloace sofisticate asupra sistemelor moderne de informaţii şi comunicații; 

- amplificarea terorismului separatist de tipul celui practicat împotriva statului şi ordinii de 
drept în Spania, India, Irlanda de Nord, Caucaz, Israel, Turcia, Africa şi America Latină. 

